Forslag til Rådets forordning (EF) om ændring af forordning (EØF) nr. 404/93 om den fælles markedsordning for bananer, om ændring af forordning (EØF) nr. 1035/72 om den fælles markedsordning for frugt og grøntsager og om ændring af forordning (EØF) nr. 2658/87 om told- og statistiknomenklaturen og den fælles toldtarif (95/C 136/06) KOM(95) 114 endelig udg. - 95/0084(CNS)

(Forelagt af Kommissionen den 6. april 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Forordning (EØF) nr. 404/93 om den fælles markedsordning for bananer (1), senest ændret ved forordning (EF) nr. 3290/94 (2), omfatter for tiden figenbananer, friske eller tørrede; en grundig undersøgelse af denne type bananer har vist, at det drejer sig om varer med helt andre kendetegn end de bananer af undergrupperne Cavendish og Gros-Michel, der hyppigst markedsføres i Fællesskabet; figenbananer bør derfor ikke mere henhøre under forordning (EØF) nr. 404/93, men i stedet under forordning (EØF) nr. 1035/72 om den fælles markedsordning for frugt og grøntsager (3) som andre tropiske frugter; forordning (EØF) nr. 2658/87 om told- og statistiknomenklaturen og den fælles toldtarif (4) bør også ændres;

i artikel 19 i forordning (EØF) nr. 404/93 er det fastsat, hvordan det importtoldkontingent for tredjelandsbananer og ikke-traditionelle AVS-bananer, der åbnes hvert år, skal fordeles mellem de forskellige kategorier af erhvervsdrivende, som har markedsført bananer af bestemt oprindelse i løbet af en referenceperiode, eller som begynder at markedsføre bananer i EF; i artikel 15a er »markedsføring« defineret som markedsføring i alle led med undtagelse af produktets overgang til den endelige forbruger;

denne definition af markedsføring blev vedtaget i forbindelse med gennemførelsen af den nye fælles markedsordning med det dobbelte formål at undgå at forstyrre de normale handelsforbindelser mellem personer i forskellige handelsled for bananer og alligevel at sikre en udvikling i handelsstrukturerne med henblik på gennemførelsen af det indre marked; erfaringerne i løbet af overgangsperioden og en analyse af den komplekse handelspraksis samt nødvendigheden af at forenkle ordningens funktion og gøre den mere gennemskuelig viser, at toldkontingentet bør fordeles og forvaltes på basis af indførslen, som er det traditionelle kriterium for samhandelen; forordning (EØF) nr. 404/93 bør derfor ændres i det omfang, det er nødvendigt;

det er ikke længere berettiget at anvende treårige gennemsnit ved beregningen af de referencemængder, på grundlag af hvilke importrettighederne fordeles, fordi den fælles markedsordning har gjort importmængderne mere stabile; beregningerne bør forenkles og gøres mere pålidelige og rimelige;

efter artikel 16, stk. 3, i nævnte forordning kan prognosen, hvis det viser sig nødvendigt, f.eks. for at tage højde for ekstraordinære omstændigheder, som berører produktions- og indførselsforholdene, revideres; i så fald tilpasses toldkontingentet; bestemmelserne bør præciseres og udbygges for at sikre fortsatte forsyninger til Fællesskabet og videreførelse af normale handelsforbindelser; den alvorlige skade, som EF-producenterne og visse kategorier af bananforhandlere lider under sådanne omstændigheder, bør kunne afhjælpes på passende vis;

for at opfylde de forpligtelser, Den Europæiske Union har indgået som led i forbindelserne med AVS-staterne, bør der iværksættes ordninger svarende til dem, der er iværksat i medfør af den rammeaftale om bananer, der er indgået som led i forhandlingerne i Uruguay-rundens regi; dette bør ske for dels at tage hensyn til tilfælde af force majeure, der påvirker AVS-landenes produktion, dels for at muliggøre midlertidige omfordelinger i visse tilfælde af andre grunde end force majeure inden for det pågældende geografiske område -

UDSTEDT FØLGENDE FORORDNING:

Artikel 1

I forordning (EØF) nr. 404/93 foretages følgende ændringer:

1) I artikel 1, stk. 2, ændres KN-koden »ex 0803 Bananer, friske eller tørrede, med undtagelse af pisang« til »ex 0803 Bananer, friske eller tørrede, med undtagelse af pisang og figenbananer«.

2) I artikel 15a, stk. 2:

a) ændres i nr. 1) »bilaget« til »bilag I«

b) udgår nr. 5).

3) Artikel 16, stk. 3, udgår.

4) Som artikel 16a indsættes:

»Artikel 16a

Hvis det viser sig nødvendigt, f.eks. for at tage højde for ekstraordinære omstændigheder, som berører produktions- eller indførselsforholdene i løbet af produktionsåret, vedtages de foranstaltninger, der er nødvendige for at bevare den fortsatte forsyning af Fællesskabet. Foranstaltningerne omfatter revision af prognosen.

Foranstaltningerne kan også omfatte:

- tilpasning af toldkontingentet i artikel 18

- passende bestemmelser til at afhjælpe alvorlig skade for:

i) producenterne i Fællesskabets produktionsområder, eller

ii) den ene eller den anden af de kategorier af erhvervsdrivende, der er nævnt i artikel 19, stk. 1.

Bestemmelserne kan fravige bestemmelserne i artikel 19, stk. 4.

Foranstaltningerne vedtages efter proceduren i artikel 27.«

5) Artikel 18, stk. 1, sidste afsnit, affattes således:

»Når Fællesskabets efterspørgsel som fastsat på grundlag af prognosen stiger, eller når en anden ændring af prognosen berettiger hertil, forhøjes kontingentmængden tilsvarende efter proceduren i artikel 27.«

6) Artikel 19, stk. 1 og 2, affattes således:

»1. Toldkontingentet åbnes med følgende procentsatser:

a) 66,5 % til erhvervsdrivende, der har indført tredjelandsbananer og/eller ikke-taditionelle AVS-bananer

b) 30 % til erhvervsdrivende, der har markedsført EF-bananer og/eller indført traditionelle AVS-bananer

c) 3,5 % til erhvervsdrivende, der er etableret i Fællesskabet, og som siden 1992 er begyndt at indføre andre bananer end EF- og/eller traditionelle AVS-bananer.

Importmulighederne i medfør af litra a) og b) er åbne for erhvervsdrivende, der er etableret i Fællesskabet, og som for egen regning har indført eller markedsført en minimumsmængde bananer af ovennævnte oprindelse, der skal fastsættes senere.

De supplerende kriterier, som de erhvervsdrivende skal opfylde, fastsættes efter proceduren i artikel 27. Medlemsstaterne udarbejder en liste over de erhvervsdrivende med angivelse af den i stk. 2 omhandlede gennemsnitsmængde pr. erhvervsdrivende.

2. På baggrund af beregninger, der foretages særskilt for hver af de kategorier af erhvervsdrivende, som er nævnt i stk. 1, litra a) og b), vil hver enkelt erhvervsdrivende få udstedt importlicenser på grundlag af de mængder bananer, han har indført for egen regning eller for EF-bananers vedkommende markedsført i de to sidste år, for hvilke der foreligger oplysninger. De mængder, der skal tages hensyn til for så vidt angår erhvervsdrivende i stk. 1, litra a), er indførslen af tredjelands- og/eller ikke-traditionelle AVS-bananer. Hvad angår erhvervsdrivende i stk. 1, litra b), er det indførslen af traditionelle AVS-bananer og/eller afsætningen af EF-bananer, der skal tages i betragning. Tredjelands- og/eller ikke-traditionelle AVS-bananer, der importeres på grundlag af licenser, der udstedes i henhold til stk. 1, litra b), medregnes ikke ved fastsættelsen af de rettigheder, der er nævnt i stk. 1, litra a), så den oprindelige fordeling af licenser mellem de to kategorier af erhvervsdrivende ændres ikke.«

7) Som artikel 19a indsættes:

»Artikel 19a

1. Kan en AVS-stat på grund af force majeure ikke udføre alle eller en del af de traditionelle eller ikke-taditionelle mængder til Fællesskabet, kan den forsyne Fællesskabet med produkter af anden oprindelse på betingelser, der fastlægges forud efter proceduren i artikel 27. Disse betingelser skal give mulighed for at afhjælpe alvorlig skade for produktionsregionerne eller for en eller flere af de kategorier af erhvervsdrivende, der er nævnt i artikel 19, stk. 1.

2. Efter samme procedure fastlægges betingelserne for en midlertidig omfordeling af traditionelle og ikke-traditionelle mængder på grund af force majeure mellem de i bilag II nævnte AVS-stater i samme geografiske område.«

8) Som bilag II indsættes bilaget til denne forordning.

Artikel 2

1) Pos. 0803 i bilag I til forordning (EØF) nr. 2658/87 affattes således:

>TABELPOSITION>

2) De i denne forordning fastsatte ændringer af underpositionerne i den kombinerede nomenklatur anvendes som underopdelinger af De Europæiske Fællesskabers integrerede toldtarif (Taric), indtil de indsættes i den kombinerede nomenklatur på betingelserne i artikel 12 i forordning (EØF) nr. 2658/87.

Artikel 3

I artikel 1, stk. 2, i forordning (EØF) nr. 1035/72 indsættes:

»0803 00 15 - Figenbananer, friske

ex 0803 00 90 - Figenbananer, tørrede«.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Bestemmelserne i artikel 1, nr. 2, litra b), og nr. 6 anvendes første gang, når mængden af de bananer, der indføres til og markedsføres i Fællesskabet i 1996, lægges til grund ved bestemmelse af de erhvervsdrivendes rettigheder i henhold til toldkontingentet.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 118 af 20. 5. 1972, s. 1.

(4) EFT nr. L 256 af 7. 9. 1987, s. 1.

BILAG

»BILAG II

Geografiske områder

Område I: AVS-staterne i Vestindien

Område II: AVS-staterne i Afrika.«